باکسر عامر خان کی 90 ہزار پاؤنڈز مالیت کی کار حادثے کا شکار 
تینتیس سالہ عامر خان کا حادثے سے متعلق کہنا ہے کہ ان کی کار کو حادثہ خراب موسم کے باعث پیش آیا۔ جس کے باعث وہ گاڑی پر قابو نہ رکھ سکے۔
ویب ڈیسک — برطانوی میڈیا کے مطابق عامر خان حادثے میں محفوظ رہے۔ عامر خان کی کار کو حادثہ ایم 6 موٹر وے پر قائم جنکشن 12 اور 13 کے درمیان ہفتے کی رات پیش آیا۔ 33 سالہ عامر خان کا حادثے سے متعلق کہنا ہے کہ ان کی کار کو حادثہ خراب موسم کے باعث پیش آیا۔ جس کے باعث وہ گاڑی پر قابو نہ رکھ سکے۔ سماجی رابطوں کے پلیٹ فارم 'انسٹا گرام' پر عامر خان کا کہنا تھا کہ خدا کا شکر ہے کہ حادثے میں سب محفوظ رہے۔ پوسٹ میں ان کا مزید کہنا تھا کہ موٹر وے پر بیریئر کے ساتھ ٹکر سے انہیں ایسا لگا کہ جیسے کسی بڑی چیز سے ٹکر ہوئی ہے۔ ابھی تک یہ واضح نہیں ہے کہ حادثے کے وقت عامر خان کے ساتھ کار میں اور کون تھا۔ واضح رہے کہ عامر خان کے پاس مہنگی ترین گاڑیاں ہیں اور وہ اکثر اوقات سوشل میڈیا پر ان کی تصاویر بھی شیئر کرتے رہتے ہیں۔ عامر خان نے پچھلے سال 2019 میں آسٹریلوی باکسر بلی ڈب کو ہرانے کے بعد کسی مقابلے میں حصہ نہیں لیا ہے۔ تاہم وہ ابھی بھی باکسنگ رنگ میں واپسی کا ارادہ رکھتے ہیں۔